Na temelju članka 13. stavka 4. Zakona o zaštiti od požara („Narodne novine“, broj 92/10 i 114/22), Procjene ugroženosti od požara i tehnološke eksplozije, Plana zaštite od požara Općine Punat (“Službene novine Primorsko-goranske županije“, broj 28/22) i članka 32. Statuta Općine Punat (“Službene novine Primorsko-goranske županije“, broj 36/22), Općinsko vijeće Općine Punat, donosi

**GODIŠNJI PROVEDBENI PLAN**

**UNAPREĐENJA ZAŠTITE OD POŽARA NA**

**PODRUČJU OPĆINE PUNAT ZA 2025. GODINU**

**Članak 1.**

Godišnji provedbeni plan unapređenja zaštite od požara na području Općine Punat za 2025. godinu (u daljnjem tekstu: Provedbeni plan) donosi se na temelju Procjene ugroženosti od požara i tehnoloških eksplozija te Plana zaštite od požara. Provedbenim planom utvrđuju se aktivnosti kojima se provode i unapređuju mjere zaštite od požara na području Općine Punat (u daljnjem tekstu: Općina) u 2025. godini te se za njihovu provedbu planiraju sredstva u proračunu Općine.

**Članak 2.**

Za unapređenje mjera zaštite od požara na području Općine potrebno je provesti:

1. organizacijske mjere,
2. tehničke mjere,
3. urbanističke mjere,
4. organizacijske i administrativne mjere zaštite od požara na otvorenom prostoru kako bi se smanjila razina opasnosti od nastajanja i širenja požara.

**1. ORGANIZACIJSKE MJERE**

**1.1. Vatrogasne postrojbe**

1. Sukladno izračunu o potrebnom broju vatrogasaca iz Procjene ugroženosti od požara i tehnoloških eksplozija za područje Općine Punat, potrebno je osigurati potreban broj operativnih vatrogasaca.

**Izvršitelj zadatka**: Javna vatrogasna postrojba Grada Krka

1. U Javnoj vatrogasnoj postrojbi Grada Krka organizirati vatrogasna dežurstva tako da se osigura djelotvorna i pravodobna operativnost vatrogasne postrojbe, kao i cjelovita prostorna pokrivenost Općine Punat u slučaju izbijanja požara (posebice tijekom razdoblja povećane opasnosti od izbijanja požara - ljetni period).

**Izvršitelj zadatka:** Javna vatrogasna postrojba Grada Krka

1. Sukladno Proračunu Općine za 2025. godinu, planski koristiti osigurana financijska sredstava za redovito funkcioniranje, opremanje i osposobljavanje Javne vatrogasne postrojbe Grada Krka i DVD KRK – Odjeljenje Punat.

**Izvršitelj zadatka:** Javna vatrogasna postrojba Grada Krka i DVD KRK – Odjeljenje Punat

**1.2. Normativni ustroj zaštite od požara**

1. Izvršiti usklađivanje svih podataka i odrednica Procjene ugroženosti od požara i tehnoloških eksplozija za područje Općine Punat s novonastalim uvjetima.

**Izvršitelj zadatka:**  Općina Punat

1. Izvršiti usklađivanje svih podataka i odrednica Plana zaštite od požara za područje Općine s novonastalim uvjetima.

**Izvršitelj zadatka:** Općina Punat

1. Uskladiti Plan motrenja, čuvanja i ophodnje otvorenog prostora odnosno donijeti operativne planove vezano za pripremu protupožarne sezone u 2025. godini.

**Izvršitelj zadatka**: Javna vatrogasna postrojba Grada Krka

**2. TEHNIČKE MJERE**

**2.1. Vatrogasna oprema i tehnika**

Opremanje vatrogasnih postrojbi izvršiti sukladno važećim propisima, prvenstveno vatrogasnim odjelima, vatrogasnim čizmama, vatrogasnim opasačima, kompletima i kacigama za šumske požare.

**Izvršitelj zadatka:** Javna vatrogasna postrojba Grada Krka, DVD Krk – Odjeljenje Punat

**3. URBANISTIČKE MJERE**

**3.1. Prostorno planska dokumentacija**

U postupku donošenja prostorno planske dokumentacije (prvenstveno provedbene) ovisno o razini prostornih planova obavezno je primijeniti mjere zaštite od požara sukladno važećim propisima.

**Izvršitelj zadatka:** Općina Punat

**3.2. Naselja**

U naseljima sustavno poduzimati potrebne mjere kako bi prometnice i javne površine bile uvijek prohodne u svrhu nesmetane intervencije. U većim kompleksima pravnih osoba potrebno je osigurati stalnu prohodnost vatrogasnih pristupa i putova evakuacije.

**Izvršitelj zadatka:** Javna vatrogasna postrojba Grada Krka, Ceste Rijeka d.o.o., KD Črnika d.o.o. Punat, pravne osobe koje su vlasnici većih kompleksa.

**3.3. Hidrantska mreža za gašenje požara i tlak za gašenje požara**

Potrebno je osigurati minimalne količine vode za gašenje požara i tlak u hidrantskoj mreži te izvršiti radnje za potpunu usklađenost hidrantske mreže s važećim propisima. Hidrante je potrebno obilježiti odgovarajućim propisanim oznakama.

**Izvršitelj zadatka:** Ponikve voda d.o.o. Krk

**4. ORGANIZACIJSKE I ADMINISTRATIVNE MJERE ZAŠTITE OD POŽARA NA OTVORENOM PROSTORU**

1. Sukladno važećim propisima koji reguliraju zaštitu od požara na otvorenom prostoru, nužno je urediti okvire ponašanja na otvorenom prostoru, posebice u vrijeme povećane opasnosti od požara.

**Izvršitelj zadatka:** Općina Punat

1. Osigurati dežurstva i ophodnju u vrijeme povećane opasnosti od požara. Radi sprječavanja nastajanja i suzbijanja požara redovito provoditi šumsko uzgojne radove, uređivati protupožarne putove i uklanjati lako zapaljive materijale koji bi mogli izazvati požar ili omogućiti odnosno olakšati njegovo širenje.

**Izvršitelj zadatka**: Javna vatrogasna postrojba Grada Krka, DVD Krk – Odjeljenje Punat, KD Črnika d.o.o. Punat

1. Cisterne i ostale prirodne pričuve vode koje se mogu koristiti za gašenje požara na otvorenom prostoru moraju se redovito čistiti, a prilazni putovi za vatrogasna vozila održavati prohodnima.

**Izvršitelj zadatka**: Kd Črnika d.o.o. Punat

1. Obvezan je nadzor i skrb nad državnom i lokalnim cestama te zemljišnim pojasom uz cestu. Zemljišni pojas uz ceste mora biti čist i pregledan kako zbog sigurnosti prometa tako i zbog sprečavanja nastajanja i širenja požara po njemu. Stoga je obavezno čišćenje zemljišnog pojasa uz ceste od lakozapaljivih tvari, odnosno onih tvari koje bi mogle izazvati požar ili omogućiti odnosno olakšati njegovo širenje.

**Izvršitelj zadatka:** Ceste Rijeka d.o.o. i KD Črnika d.o.o. Punat

1. Koristeći sve oblike javnog priopćavanja (radio, web stranice, radionice, vježbe, tisak, plakati, letci i slično) sustavno i redovito obavještavati i upozoravati stanovništvo na potrebu provođenja preventivnih mjera zaštite od požara.

**Izvršitelj zadatka**: Općina Punat i Javna vatrogasna postrojba Grada Krka

1. Organizirati savjetodavne sastanke sa svim sudionicima i obveznicima provođenja zaštite od požara u cilju poduzimanja potrebnih mjera, kako bi se opasnost od nastajanja i širenja požara smanjila na najmanju moguću mjeru.

**Izvršitelj zadatka:** Općina Punat i Javna vatrogasna postrojba Grada Krka

1. Poljoprivredno zemljište mora se obrađivati uz primjenu agrotehničkih mjera kojima se propisuje njegovo korištenje na način da se ne umanjuje njegova vrijednost. Radi sprječavanja požara na poljoprivrednom zemljištu korisnici su dužni uređivati i održavati rudine, međe i živice, poljske putove i kanale. Potrebno je očistiti zemljište zatravljeno suhim biljem i biljnim otpadom, uklanjati suhe biljne ostatke nakon provedenih agrotehničkih mjera najkasnije do 1. lipnja tekuće godine, a suhe biljne ostatke nakon žetve, berbe i slično najkasnije u roku 15 dana. Uništavanje biljnih otpadaka i korova spaljivanjem na poljoprivrednom zemljištu može se obavljati isključivo uz poduzimanje odgovarajućih mjera zaštite od požara propisanih zakonom i propisima donesenim na temelju zakona uz prethodno obavještavanje nadležnog vatrogasnog društva o namjeri spaljivanja biljnog otpada i korova.

**Izvršitelj zadatka:** Općina Punat, vlasnici i korisnici poljoprivrednog zemljišta i šuma

1. Sustavno održavati dimovodne kanale na objektima.

**Izvršitelj zadatka:** Općina Punat putem ovlaštene osobe

1. Sustavno organizirati i provoditi vježbe evakuacije u svim objektima gdje se okuplja veći broj osoba (vrtić i ustanove i sl.).

**Izvršitelj zadatka:** Pravne osobe u čijim objektima boravi, radi ili se okuplja veći broj osoba

**Članak 3.**

U ciljuosiguravanja racionalne i učinkovite provedbe obveza Općine Punat, koje proizlaze iz ovog Provedbenog plana, u Proračunu Općine za 2025. godinu osigurat će se namjenska sredstva radi zaštite od požara i radi izrade dokumentacije protupožarne i civilne zaštite.

**Članak 4.**

Ovaj Provedbeni plan stupa na snagu osmog dana od dana objave u „Službenim novinama Primorsko-goranske županije“.

# OPĆINSKO VIJEĆE OPĆINE PUNAT

|  |  |
| --- | --- |
|  |  |